በሁለቱም ክልሎች የተፈጠረው ግጭት “የሁላችንንም አንገት ያስደፋ የሽንፈት ታሪካችን ነው” -ጠቅላይ ሚኒስትር
በኦሮሚያና በኢትዮጵያ ሶማሌ የተፈጠረው ግጭት "ያልተገባ፣ ከኢትዮጵያዊነት ባህል ያፈነገጠና የሁላችንንም አንገት ያስደፋ የሽንፈት ታሪካችን ነው" ሲሉ የኢፌዲሪ ጠቅላይ ሚኒስትር ዶክተር አብይ አሕመድ ገለጹ ። በጅግጅጋ በክልሉ ከፍተኛ ባለስልጣናት እና በከተማዋ ህዝብ ደማቅ አቀባበል የተደረገላቸው ጠቅላይ ሚኒስትሩ፤ ከክልሉ የተለያዩ የህብረተሰብ ክፍሎች ከተውጣጡ ነዋሪዎች ጋር ከትናንት በስትያ ውይይት አድርገዋል።ጠቅላይ ሚኒስትር ዶክተር አብይ ባደረጉት ንግግር ከወራት በፊት በኢትዮጵያ ሶማሌ ና በኦሮሚያ ብሔራዊ ክልል አዋሳኝ አካባቢዎች ላይ የተፈጠረው የእርስ በርስ ግጭት የሰው ህይዎትና ንብረት ላይ ጉዳት መድረሱን ጠቅሰው፤ በግጭቱ ሁለቱም ወገን ተሸናፊ እንደነበሩ ገልጸዋል ፡፡"ያለፈውን ችግር የምንቋቋምበት የዳበረ የአብሮነት ባህል አለንም "ነው ያሉት ።ጠባሳው ፈጥኖ እንዲሽር ችግሩ የማያዳግም እልባት እስከሚያገኝበት ዳርቻ ድረስ ባለን አቅም ሁሉ በርትተን በጋራ መስራት እንደሚጠበቅባቸው አስረድተዋል ።ጠቅላይ ሚኒስትሩ ተከስቶ የነበረውንና ከኢትዮጵያዊነት ልማድ ያፈነገጠ ክስተትም ዘመናትን በተሻገረው የአብሮነት ትውፊት እንደሚወጡትም እምነታቸውን ገልጸዋል ።የተፈጠረው ችግር ከዚህ በኋላ ውሎ ሳያድር በማያዳግም እርቀ ሠላም እንዲቋጭም መልዕክታቸውን አስተላልፈዋል።ጠቅላይ ሚኒስትሩ በኢትዮጵያ ሶማሌና በኦሮሚያ ክልል ሕዝቦች መካከል ያለው ወሰን አስተዳደራዊ መለያ ከመሆን ባለፈ የልዩነት መነሻና የግጭት ምክንያት ሊሆን እንደማይገባም አጽንኦት ሰጥተዋል።ሁለቱ ህዝቦች ደስታንና መከራን ከትውልድ ትውልድ እየተቀባበሉ ያሳለፉትን የረጅም ዘመናት አብሮነትም ሕዝባዊ ገጽታ እንደተላበሱ ወደፊት እንደሚቀጥሉም አስረድተዋል።መንግስት በአጭር ጊዜ ውስጥ ችግሩን እንደሚፈታ በማረጋገጥ፥ ከሁለቱም ክልሎች የተፈናቀሉ ዜጎችን በፍጥነት ወደ ነበሩበት መልሶ የማቋቋም ስራ እንደሚከናወንም አስታውቀዋል።የሁለቱ ክልል ህዝቦች አብሮነትና ወንድማማችነትም ትናንት የነበረ፣ ወደፊትም የሚዘልቅና ይበልጥ የሚያብብ መሆኑንም ጠቅሰዋል።በመሆኑም በሁለቱ ክልሎች መካከል የነበረው የአንድነት መንፈስ ወደ ቀድሞው እንዲመለስ ሁሉም የበኩሉን እንዲወጣና የመፍትሄው አካል እንዲሆንም ጥሪያቸውን አቅርበዋል።ጠቅላይ ሚኒስትሩ ኢትዮጵያ ዛሬ የምትራመድበት የሠላም፣ የልማትና የዴሞክራሲ ስርዓት ግንባታ ጉዞ መላው ኢትዮጵያውያን በከፈሉት መስዋዕትነት የተገኘ መሆኑን ጠቅሰዋል።በሠላምና በመረጋጋት ድባብ ውስጥ መተባበር ከተቻለም ድህነትን ማሸነፍ እንደሚቻልም አስገንዝበዋል ።ባለፉት ዓመታት የሠላም፣ የዴሞክራሲና ልማት ስኬቶች መመዝገባቸውን ነው ያነሱት ጠቅላይ ሚኒስትሩ፡፡(ኤፍ ቢ ሲ)